《十九日用前韵作却寄》
清代·徐树铭

佛法即空即不空，实义彻贯虚微中。坤舆撑空兀地骨，碧渊湛作蛟虬宫。

蛟虬喷薄铄四海，沐日浴月昭神工。溟瀛蜃蛤老沧海，鼓沫积气如飞龙。

会逢承平国无事，海隅腹鼓庞眉翁。楼台城阙极骇异，市廛宫观丛精雄。

岂知大道蕴珍秘，且逐野录穷无穷。眼前薄技效灵媚，海若趋走光昭融。

信如浮云圣犹叹，播为霖雨福所钟。鸿波贴慑朗瑶镜，况有嘉兆呈年丰。

如九州者各九九，造化一铸洪炉铜。朝宗圣人竭航栈，执中协万唐虞风。

作者简介：徐树铭，字寿蘅，号澄园，长沙人。道光丁未进士，改庶吉士，授编修。官至工部尚书。有《澄园遗集》。